ხოსე დომინგო დე ობალდია

ხოსე დომინგო დე ობალდია გალეგოსი (დ. 30 იანვარი, 1845 – გ. 1 მარტი, 1910) — პანამის პრეზიდენტი 1908 წლის 1 ოქტომბრიდან 1910 წლის 1 მარტამდე.

ხოსე დომინგო დე ობალდია გალეგოსი იყო პანამის რესპუბლიკის რიგით მეორე პრეზიდენტი 1908-1910 წლამდე და იყო პირველი პრეზიდენტი, რომელიც აირჩიეს სახალხო კენჭისყრით მას შემდეგ, რაც პანამა კოლუმბიას გამოეყო.

ადრეული ცხოვრება
ხოსე დე ობალდიასა და ანა მარია გალეგოსის ვაჟი დაიბადა დავიდში 1845 წლის 30 იანვარს.

პოლიტიკური კარიერა
ცნობილი, როგორც სტრატეგი და პოლიტიკის ჯენტლმენი, იგი იყო პანამის ყელის დეპარტამენტის უკანასკნელი გუბერნატორი 1903 წელს.

რესპუბლიკის პირველი მთავრობის პერიოდში, ეროვნულმა ასამბლეამ იგი აირჩია მეორე ვიცე-პრეზიდენტდ 1904-1906 წლების ვადით, ხოლო პირველ ვიცე-პრეზიდენტად 1906-1908 წლებში.

1908 წლის საპრეზიდენტო არჩევნები
ობალდიამ გაიმარჯვა 1908 წლის პანამის საპრეზიდენტო არჩევნებში, რომელიც 12 ივლისს გაიმართა. საპრეზიდენტო არჩევნებს წინ უძღოდა 28 ივნისის მუნიციპალური არჩევნები, რომელშიც ასევე ობალდიას მომხრეებმა გაიმარჯვეს.

ობალდიას მთავარი ოპონენტი ამ რბოლაში, რიკარდო არიას ფერო, გამოეთიშა ასპარეზობას, რის გამოც ობალდია უალტერნატივო კანდიდატად დარჩა. არიასის მომხრეებმა კი ხმის მიცემისგან თავი შეიკავეს.

მოქმედი პრეზიდენტი, მანუელ ამადორ გერერო, არჩევნებში მხარს რიკარდო არიას ფეროს უჭერდა. ამერიკელ პოლიტიკოსებს შორის არსებობდა შიში, რომ ამადორ გერერო არჩევნებს არიას ფეროს სასარგებლოდ გააყალბებდა, რის გამოც აშშ დაიმუქრა, რომ ჩაერეოდა, თუკი არჩევნების შედეგები გაყალბდებოდა. არსებობდა მოლოდინი, რომ არჩევნებს თან სდევდა არეულობა, თუმცა ყველაფერმა წესრიგით ჩაიარა.

პანამის პრეზიდენტი
როდესაც ხოსე დომინგო დე ობალდიამ 1908 წელს პრეზიდენტის პოსტი დაიკავა, მან გაატარა პოლიტიკა, რომელიც მიმართული იყო პანამელი ერის ღირსების დაცვისაკენ, ამავდროულად კი პატივს სცემდა ქვეყნის ინტერესებს ამერიკის შეერთებულ შტატებთან საერთაშორისო ურთიერთობებში.

გარდა ამისა, მან გააძლიერა ქვეყნის უსაფრთხოება 1909 წლის 26 იანვრის №18 დეკრეტის საფუძველზე ეროვნული საიდუმლო პოლიციის ჩამოყალიბებით. მანვე განახორციელა კოლონისა და პანამის გამასწორებელი დაწესებულებების მშენებლობა და შექმნა სანტა-მარიას ოლქი ჩირიკის პროვინციაში. საგანმანათლებლო სფეროში მან სხვა პროექტებთან ერთად განახორციელა პანამის ეროვნული ინსტიტუტის მშენებლობა.

იგი გარდაიცვალა 1910 წლის 1 მარტს, პანამის რესპუბლიკის პრეზიდენტის უფლებამოსილების ვადის დასრულებამდე.

იხილეთ აგრეთვე
პანამის პრეზიდენტი

სქოლიო

კატეგორია:პანამის პრეზიდენტები
კატეგორია:პანამის ვიცე-პრეზიდენტები
კატეგორია:ცოცხალი ადამიანები
კატეგორია:XIX საუკუნის პანამელი პოლიტიკოსები
კატეგორია:XX საუკუნის პანამელი პოლიტიკოსები